“Ǎ mɔ̂n mod, vəŋan ábə Farawóŋ, ǹkúkúmá yǎ Égîptɛn, ó kúlī mam ású díé ai ású ńnam Égîptɛn ósə. 3Kɔ́bɔ́gɔ, ó dzō nâ: Éyə Ǹtondôbə Zambá ā kɔ́bɔ̄ nâ: Malúman ai wa, Farawóŋ, ǹkúkúmá yǎ Égîptɛn, dzómō ńkom ngǎŋ yā ó bóó á zāŋ Bənîl bóé étēde, wa yǎ ó ngādzó nâ: "Nîl wáma a wóge ai ma, ǹdɔ̄ fə mǎ mə̄ ngákom mǎmēn." 4Mayi wa fudi mim̀fende ânyu, mə maná bān kɔ̄s yā Bə̄nîl bóe á bībás bíe, é ḿbāā á bībás bíe. 5Mayi wa woa á ńkōd ńnam ai kɔ̌s yā Bə̄nîl bóē bə́sə, wayi dúgan ku á sí, á mə̄fúb étēde. Mod ǎ yǐ kig wa bódō á sí ngə́ á dzə̌b wā. Mayi wa və́ tsíd yā məfan ai anɔ̌ŋ yā yób nə́ bidí wa, 6eyɔ̌ŋ tē hḿ batɔbɔ ǹnama bə́sə̄ yā Égîptɛn báyi yə̌m naa mǎ mə̄ nə́ Ńtondôbə. Amú bə́ ngábə́ éfāg émvyál ású ndá Īsraɛ̂l. 7O ngābə́ naa ǹnyie anə́ bábi wa, o búgí bɔ̄ á mɔ́, o mǎn fə̄ bɔ́ nyab étū ésə. Ǹnyie anə́ básígibi ábə wa o búgí, o bɔ̌ naa məngə́də́g mə́sə̄ mə́ dzə́m kám. 8Asú tē ńdɔ Ǹtondôbə Zambá ā kɔ́bɔ̄ nâ: Ma nyɔ́ māzu wa lóm ókəŋ bítá á nyɔ́l, nə́ ó man wé ábə wa, bod ai biyə́m. 9Ǹnam Égîptɛn wâyi vəŋan bīlíg bilíg, eyɔ̌ŋ tē bâyi yə̌m naa mǎ mə̄ nə́ Ńtondôbə amú á ngādzó nâ: "Nîl a wóge ai ma, mǎ mə̄ ngákom nyé !" 10Ńdɔ mǎzu lúman ai wa ai Bənîl bóe, mayi vəŋan ǹnam Égîptɛn bilíg bilíg, bifun bifun, a tíege á Migdol a kələ kwí á Siɛne, a kələ kwí á ńnyie Núbia. 11Akǒl mod lâyi kig lod étēde, akǒl tsíd lâyi kig lod étēde, wayi tɔbɔ təge ai mod á táŋ bisəb məwóm mə́nyi. 12Mayi vəŋan ǹnam Égîptɛn bilíg á zāŋ bifun bí ńnam; bətísɔŋ bóe bâyi bɔ̌ bīlíg á zāŋ bifun bí tísɔn, á táŋ bisəb məwóm mə́nyi. mayi tsam Égîptɛn á zāŋ məyɔŋ, mayi bɔ tsam á miǹnam miǹnam.